รองนายกรัฐมนตรี เป็นสักขีพยานการลงนามข้อตกลงความร่วมมือการดำเนินการเรื่องราวร้องทุกข์ของรัฐบาล ให้บริการและเร่งแก้ปัญหาประชาชน
รองนายกรัฐมนตรี เป็นสักขีพยานการลงนามข้อตกลงความร่วมมือการดำเนินการเรื่องราวร้องทุกข์ของรัฐบาล ให้บริการและเร่งแก้ปัญหาประชาชน นายวิษณุ เครืองาม รองนายกรัฐมนตรี เป็นประธานในพิธีลงนามข้อตกลงความร่วมมือการดำเนินการเรื่องราวร้องทุกข์ ของศูนย์รับเรื่องราวร้องทุกข์ของรัฐบาล โดยมีหน่วยงานเข้าร่วมจำนวน 16 หน่วยงาน และสำนักปลัดสำนักนายกรัฐมนตรี เพื่อร่วมกันขับเคลื่อนนโยบายการรับเรื่องราวร้องทุกข์ให้มีประสิทธิภาพและสร้างความเชื่อมั่นให้กับประชาชนผู้เข้ารับบริการนายวิษณุ มอบนโยบายว่า ขอบคุณศูนย์รับเรื่องราวร้องทุกข์ ซึ่งถือเป็นอีกช่องทางหนึ่งในการดูแลความทุกข์ของประชาชนและทำให้ประชาชนสามารถร้องเรียนต่อภาครัฐได้โดยตรง เพื่อนำไปสู่การบริหารจัดการการแก้ไขปัญหาของประชาชนได้อย่างมีประสิทธิภาพผ่านกลไกของกฎหมาย ทั้งนี้การบริหารระบบสารสนเทศเป็นเรื่องสำคัญที่เจ้าหน้าที่ต้องศึกษาและพัฒนาศักยภาพอย่างสม่ำเสมอ ที่สำคัญต้องมีใจรับฟังความทุกข์ของผู้อื่นแล้วนำปัญหานั้นมาแก้ไข ตลอดจนต้องอาศัยการพัฒนาอย่างต่อเนื่องเพราะถือเป็นศาสตร์ชนิดหนึ่งอย่างไรก็ตามนายกรัฐมนตรีฝากชื่นชม 16 หน่วยงานและ สปน.ในการลงนามความร่วมมือครั้งนี้ เพราะถือเป็นการกระชับความสัมพันธ์ในการประสานงานเพื่อให้งานนั้นราบรื่นและเป็นการยกระดับการทำงานให้มีประสิทธิภาพสูงสุด พร้อมย้ำว่าทุกหน่วยงานต้องประสานงานกันในเชิงบูรณาการ ผลจึงจะประสบความสำเร็จ ขณะเดียวกันมองว่าการบริหารจัดการความรู้ของประชาชนตอบโจทย์การปกครองในระบอบประชาธิปไตย เพราะมีการรับฟังปัญหาจากทั้งฝ่ายผู้ร้องและผู้ถูกร้อง อีกทั้งยังเป็นการบริหารงานด้วยความเป็นธรรม สอดคล้องกับหลักไทยแลนด์ 4.0 การบริหารจัดการภาครัฐแบบใหม่ รวมถึงการธรรมาภิบาลที่ดีด้วย